মুর্শিদাবাদের ঘটনায় কড়া রাজ্য, পুলিশে বিরাট বদল

কলকাতা: ওয়াকফ আইনের বিরোধীতায় ‘অগ্নিগর্ভ’ হয়ে ওঠেছিল নবাবের জেলা। মুর্শিদাবাদের ঘটনায় কড়া রাজ্য সরকার। মুর্শিদাবাদ (Murshidabad Police Districts Transferred) ও জঙ্গিপুর পুলিশ জেলার সুপারদের (SP of Jangipur) বদলি করা হল। শুক্রবার নবান্নের তরফে এনিয়ে বিজ্ঞপ্তি প্রকাশ করা হয়েছে। তবে জানা গিয়েছে, এই বদলি রুটিন মাফিক।

মুর্শিদাবাদের পুলিশ সুপার ছিলেন সূর্যপ্রতাপ যাদব। তাঁকে পাঠানো হচ্ছে কোচবিহারের নারায়ণী ব্যাটেলিয়েনের দায়িত্বে। মুর্শিদাবাদের এসপি দায়িত্ব দেওয়া হল রানাঘাটের এসপি কুমার সুন্নি রাজকে। জঙ্গিপুর পুলিশ জেলার এসপি ছিলেন আনন্দ রায়। তাঁকে সালুয়া ইএফআরের থার্ড ব্যাটেলিয়নের দায়িত্বে পাঠানো হয়েছে। কোচবিহারের নারায়ণী ব্যাটালিয়নের সিও অংশুমান সাহাকে বারাকপুরের সিও, এসএসএফ হিসাবে পাঠানো হয়েছে। জঙ্গিপুর পুলিশ জেলার সুপার হচ্ছেন ডিসি, টিপি (দক্ষিণ) অমিতকুমার সাউ। রানাঘাট পুলিশ জেলার সুপার হচ্ছেন আশিস মৌর্য। তিনি এসএস, আইবি পদে ছিলেন।

আরও পড়ুন: ‘সুপার নিউমোরিক পোস্ট’ নিয়োগ সংক্রান্ত মামলায় রাজ্যের থেকে লিখিত তথ্য চাইল হাইকোর্ট

ওয়াকফ আইনের বিরোধিতায় পরিস্থিতি ভয়াবহ হয়ে উঠেছিল। আন্দোলনের জেরে বাড়িঘর দোকান ভাঙচুর করা হয়। আতঙ্কে বহু মানুষ ঘর ছাড়া হয়েছিল। আদালতের নির্দেশে কেন্দ্রীয় বাহিনী মোতায়েন করা হয়েছিল। এরপর থেকে পুলিশ ক্রমাগত ধরপাকড় শুরু করেছে। একের পর এক গ্রেফতার করা হচ্ছে। এসবের মধ্যেই হল মুর্শিদাবাদ পুলিশের শীর্ষস্তরে বড় রদবদল। মুর্শিদাবাদের উপদ্রুত এলাকা ঘুরে জাতীয় মহিলা কমিশনের প্রতিনধি দল প্রশাসনের গাফিলতির অভিযোগ করেছিল। শুক্রবার জাতীয় মহিলা কমিশন তাদের রিপোর্টে পুলিশ তথা রাজ্য সরকারের ভূমিকার তীব্র সমালোচনা করা হয়েছে। রিপোর্টে বলা হয়েছে, পশ্চিমবঙ্গের পুলিশের উপর আস্থা নেই আমজনতার। কর্তব্যে গাফিলতি করেছে পুলিশ।

দেখুন ভিডিও